Matovič, Igor, podpredseda vlády a minister financií SR (2022-06-23):
Ďakujem pekne za otázku. Vážený pán poslanec, uplynulé dve dekády bolo pre slovenské vlády zdravotníctvo prioritou len na papieri alebo pred mikrofónmi. No v skutočnosti im bol osud pacientov, lekárov, sestier, pôrodných asistentiek a ďalších zdravotníckych pracovníkov ľahostajný. Dlhoročné neriešenie problémov v zdravotníctve ešte prehĺbila súčasná pandémia koronavírusu, kedy mnohí zdravotníci išli neraz až za hranicu svojich fyzických a psychických síl. Preto rozumieme, že ich pohár trpezlivosti sa naplnil. Zároveň, ako ste isto zaregistrovali, naša vláda sa problémom v zdravotníctve intenzívne venuje. Aj vami spomínané minulotýždňové stretnutie predsedu vlády so zástupcami všetkých odborových združení malo za cieľ hľadať spôsob, ako lekárom, sestrám a ďalším zdravotníckym pracovníkom vyhovieť. Avšak treba chápať, že na tieto štrukturálne výdavky musíme nájsť zdroje v štátnom rozpočte. Tieto stretnutia sú otvorené, zdravotníci sa už dosť napočúvali falošných sľubov. My nestaviame vzdušné zámky, ale hľadáme reálne riešenia. Áno, ich nájdenie a dosiahnutie kompromisu trvá dlhšie, než vyslovenie prázdnych sľubov. Aktuálne prebiehajú rokovania o zvýšení ohodnotenia zdravotníckych pracovníkov. Spolu s ministerstvami zdravotníctva a financií hľadáme spôsoby, ako urobiť zdravotnícke povolania lepšie ohodnotené. S pokojným svedomím však môžem povedať, že sme nielen urobili maximum preto, aby sme prípadnému kolapsu zdravotníctva zabránili, ale rovno sme presadili také reformy, na ktoré sa naši predchodcovia nezmohli takmer dve desaťročia. Popri zabezpečovaní krokov v súvislosti s pandémiou vláda Slovenskej republiky a koaliční poslanci v Národnej rade schválili prelomovú reformu nemocníc, na ktorej odborníci ministerstva precízne pracovali viac ako rok. Ide o historickú reformu, o ktorú sa pokúšali mnohé predchádzajúce vlády. No neúspešne pre nedostatok politickej odvahy. Práve vďaka prelomovej reforme nemocníc a ambulantnej siete sa dnes môže Slovensko uchádzať o miliardové investície do zdravotníctva z európskeho plánu obnovy a odolnosti Slovenskej republiky. Na Slovensku bude v horizonte niekoľkých rokov vďaka reformám adresná špičková zdravotná starostlivosť dostupná pre každého pacienta. Jej základné parametre zverejnilo v pondelok ministerstvo zdravotníctva v medzirezortnom pripomienkovom konaní. Rezort pracuje na systémových zmenách aj v paliatívnej a dlhodobej starostlivosti ako aj v oblasti liekovej politiky. Preto je súčasťou návrhu zákona 576 o zdravotnej starostlivosti, ktorý budeme na prebiehajúcej schôdzi Národnej rady prerokovať, zadefinovanie pojmu dlhodobá starostlivosť, zadefinovanie pojmu paliatívna zdravotná starostlivosť a zadefinovanie rozsahu údajov potrebných pre monitoring dostupnosti a vyhodnotenia kvality a efektívnosti tejto starostlivosti. V tomto návrhu zákona sa dopĺňa činnosť zariadení sociálnej pomoci a jeho ošetrovateľskú starostlivosť ako následnú zdravotnú starostlivosť a o dlhodobú ošetrovateľskú starostlivosť. Práve na tejto schôdzi rokujete o návrhu novely zákona 363, ktorý ste, myslím, medzičasom aj schválili, o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia, ktorý zlepšuje podmienky pre vstup preukázateľne účinných inovatívnych liekov na náš trh, odstraňuje rozdiely v prístupe liekov k liečbe týmito liekmi, v prístupe pacientov k liečbe týmito liekmi a tiež zabezpečuje, že vynakladanie finančných prostriedkov za nich bude efektívne a účelné. Ide o liekovú revolúciu, vďaka ktorej už nebudú občania Slovenska pacientmi druhej kategórie. Podporiť vstup inovatívnych liekov do zoznamu kategorizovaných liekov, teda podporiť ich presun z tzv. výnimkového režimu do režimu kategorizácie je nevyhnutné preto, lebo liek je z prostriedkov verejného zdravotného poistenia bez akýchkoľvek rozdielov uhrádzaný všetkými zdravotnými poisťovňami, iba ak je zaradený v zozname kategorizovaných liekov. Súčasťou predkladaného materiálu je tiež právna úprava zdravotníckych pomôcok, špeciálneho zdravotníckeho materiálu a dietetických potravín a ďalšie súvisiace zmeny. Všetci musia vidieť, že sme urobili kus práce, aby sme dlhoročné problémy zdravotníctva vyriešili v čo najkratšom čase. V tomto bode však ani zďaleka nekončíme, ale pokračujeme ďalej a veríme, že už v najbližšom možnom čase sa nám podarí dosiahnuť stabilizáciu celého zdravotníckeho systému. Ďakujem, skončil som.